# KPoker kézikönyv

Jochen
Tuchbreiter

    whynot@mabi.de

Andreas
Beckermann

    b_mann@gmx.de

Tamás
Szántó

    tszanto@mol.hu

11/06/2000
0.06.00

Ez a segítségfájl a KPoker nevű pókerprogramhoz készült. Az utolsó frissítések a 0.7-es verzióhoz tartoznak.

KDE
KPoker
kdegames
játékok
játék
póker
kártyajátékok

## Bevezetés

### Mi a KPoker?

A KPoker egy KDE alapú változata a közkedvelt videópóker játéknak (melyet gyakran "videópókernek" is neveznek).

### Hol szerezhetem be a KPoker legújabb változatát?

A legújabb verzió mindig elérhető

- a KPoker honlapján: http://kpoker.sourceforge.net/

- és a KDE honlapján: http://www.kde.org

## Egyjátékos üzemmód

### Hogyan kell játszani?

A játék kezdetén $100 készpénzzel rendelkezik. Öt lapot kell húzni, majd ki kell jelölni közülük a megtartandókat. Ezután az eldobott lapok helyett új lapokat kap. A program ezután ellenőrzi, hogy van-e pontot érő lapkombináció és annak megfelelő összeget fizet ki (lásd a kiértékelési táblázatot). Ezután minden kezdődik elölről öt új lap osztásával...

A játék akkor ér véget, ha elfogyott a pénze vagy bezárja a programot.

### Milyen lapkombinációk lehetségesek?

A következők az érvényes lapkombinációk:

- Pár: két azonos értékű lap, legalább bubival

- Két pár: két-két (másfajta) azonos értékű pár

- Terc: három azonos értékű lap

- Póker: négy azonos értékű lap

- Full: három azonos értékű és két (másfajta) azonos értékű lap

- Sor: öt egymás utáni értékű lap (beleértve az ász-2-3-4-5 kombinációt is)

- Flush: öt azonos színű lap

- Színsor: öt azonos színű, egymás utáni értékű lap

- Royal flush: azonos színű 10-bubi-dáma-király-ász

### Mennyi pénzt érnek az egyes lapkombinációk?

- Pár: $5

- Két pár: $10

- Terc: $15

- Sor: $20

- Flush: $25

- Full: $40

- Póker: $125

- Színsor: $250

- Royal Flush: $2000

## Kétjátékos üzemmód

Két játékos esetén a szabályok eltérnek az egyjátékos üzemmód szabályaitól. Négy fázisra bomlik a játék: osztás, a tét befizetése, a kívánt lapok cseréje, esetleg a tét emelése, majd végül a program kihirdeti a győztest, aki az összegyűlt tétet kapja.

### Osztás

A játék kezdetén mindkét játékos $100-t kap. Az osztás gombra kattintva 5 lapot kapnak mindketten. Ez volt az első fázis.

### A tét befizetése

A lapok megtekintése után lehet megadni a tét nagyságát, legalább $5, legfeljebb $20-t kell letenni. Elég rákattintani az +$5 vagy hasonló feliratú gombokra.

### A kívánt lapok cseréje

Ezután kell kijelölni a megtartandó lapokat. Elég rájuk kattintani. Ha jó lapjai vannak, nem kötelező cserélni ;). Ha kész a kijelöléssel, kattintson újból az osztás gombra - és általában megkapja az új lapokat. Ha nem kapja meg az új lapokat, az azt jelenti, hogy a számítógép emelni akarja a tétet (feltehetően jó lapjai vannak). El kell fogadnia a tét emelését, ha tovább akar játszani. Ha elfogadja az emelést, akkor kattintson újból az osztás gombra.

### A tét emelése

A lapok megtekintése után lehet emelni a tétet. Ez ugyanúgy történik, mint a tét befizetése fázisban, ezért nem írom le még egyszer. Ha elkészült, kattintson az osztás gombra (amelynek felirata Megtekintés-re változik).

### Megtekintés/osztás

A négy fázis után ez a ráadás, de lényegében ugyanaz, mint az első, osztási fázis. A gép megmutatja a játékosok lapjait, és villogó színnel jelzi a győzelmet jelentő lapokat. A győztes kapja az egész tétet. Kattintson az osztás gombra, ha újra szeretne játszani!

Megjegyzés: a villogó kártyák nem okvetlenül a legmagasabb értékű kombinációt jelentik. A győztest eldöntő lap fog mindig villogni. Például ha Önnek két párja van (pl.: 2-2 és 3-3) és egy villogó áasz, akkor feltehetően az ellenfélnek szintén két ugyanilyen értékű párja van, de ásznál gyengébb az ötödik lapja.

## Beállítások

### Beállítások a játék kezdetén

Új játék kezdésekor egy párbeszédablak nyílik meg. Itt lehet olyan beállításokat módosítani, mint például a játékos neve (alapértelmezés szerint "Ön") ill. a gépi játékos neve, a kezdő pénzösszeg és az egy- vagy többjátékos mód kiválasztása. Megadható, hogy ez az ablak a program indítása után automatikusan megjelenjen. Ebben az esetben egy olyan gomb is megjelenik, mellyel egy elmentett játékot lehet visszatölteni.

### Általános beállítások

Ezek a beállítások két csoportra oszthatók. Az első csoport kattintással módosítható menüopciókat tartalmaz. Jelenleg három ilyen lehetőség van: a hang ki- és bekapcsolása, a győzelmet jelentő lapok villogásának ki- és bekapcsolása és a tét automatikus emelésének opciója (a számítógép osztás utáni emelési lehetőségénél).

A másik beállításcsoport a Beállítások menüből érhető el. Meg lehet adni a tét minimális és maximális értékét, az osztási késleltetést (két lap kiosztása közötti időt ezredmásodpercben - 0 esetén azonnal megkapja a lapokat, 5000 esetén kinő a szakálla). A módosítások a következő körtől érvényesek.

## Epilógus

### Szerzők

A KPoker szerzője Jochen Tuchbreiter, whynot@mabi.de

Segítettek még:

- Chris Holmes - ő bíztatott a játék megírására és néhány megjelenítési tippet adott

- John Fitzgibbon - a kártyák grafikáját készítette

- Nico Schirwing - a kártyák hátoldalát rajzolta

- Andreas Beckermann - ő most a program karbantartója

### Copyright

A KPoker a GPL licenc alatt jelent meg.